Der kommer ikke flere forsøg med at digitalisere den danske valghandling i den nærmeste fremtid. De seneste to årtier har der ellers været flere overvejelser om at indføre elektroniske afstemninger til demokratiske valg herhjemme, men blandt andet en stigende nervøsitet for, at særligt Rusland blander sig i valghandlingen, har fået økonomi- og indenrigsminister Simon Emil Ammitzbøll-Bille (LA) til at indstille alle overvejelser om at digitalisere stemmeafgivningen.

Han har givet en firkantet besked til sit embedsværk om, at der ikke skal tænkes i alternativer til de aflange papirstemmesedler og blyanter i snor.

»Jeg har meddelt, at alt, hvad der handler om at gøre valghandlingen elektronisk, er jeg modstander af. Det er simpelthen et sikkerhedsspørgsmål. Nogle gange bliver vi fascineret af teknologien. Det tror jeg, at vi alle sammen gør. Men nogle gange må vi også bare sige, at med teknologien kan vi også udsætte os selv for en stor risiko«, siger ministeren og fortsætter: »Derfor kommer du heller aldrig til at se, så længe jeg er minister for det her område, at man indfører elektroniske valg. Fordi det mener jeg simpelthen, i den tid vi lever i, er noget af det dummeste, man overhovedet kan gøre«, siger han.